**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.10.2020, ora 08.00 – 03.10.2020, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 03.10.2020, ora 07.00**

**RÂURI**

**Debitele au fost, în general, în scădere**, exceptând cursurile mijlocii și inferioare ale Mureșului și Timișului, cursurile inferioare ale Someșului, Crișului Negru, Crișului Alb, Begăi, Bârzavei, Moraviței, Carașului, Nerei, Cernei, Siretului și cursului superior al Prutului, unde au fost în creștere prin propagare și râurile din bazinele hidrografice: Jiu, Olt, Vedea, Argeș, Ialomița și cele din Dobrogea, unde au fost relativ staționare.

Creșteri izolate de niveluri și debite ca urmare a precipitațiilor slabe căzute în interval sub formă de aversă s-au înregistrat pe unele râuri mici din nord-vestul, centrul țării și zonele de munte.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe râurile din bazinele hidrografice: Tur, Someș, Crișuri, Mureș, Bega, Timiș, Bîrzava, Caraș, Nera, bazinele superioare ale Vișeului, Oltului, Prahovei, pe cursurile principale ale Siretului și Sucevei, pe cursurile superioare ale Moldovei, Trotuşului, Prutului şi cursul superior şi mijlociu al Bistriţei.

A fost în vigoare **ATENȚIONAREA HIDROLOGICĂ nr. 58** din 01.10.2020 până la ora 12:00.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere**, exceptând cursurile inferioare ale Someșului, Mureșului, Timișului, Bârzavei și Siretului, unde vor fi în creștere prin propagare și râurile din bazinele hidrografice: Vedea, Argeș, Ialomița, cele din Dobrogea, bazinele mijlocii și inferioare ale Jiului și Oltului, unde vor fi relativ staționare.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în ţară (secţiunea Baziaş) în intervalul 02.10 – 03.10.2020 a fost în creștere, având valoarea de 3700 m3/s**, sub media multianuală a lunii octombrie (3850 m3/s).

În aval de Porţile de Fier debitele au fost în creștere pe sectorul Gruia – Cernavodă și în scădere pe sectorul Hârșova – Tulcea.

**Debitul la intrarea în ţară (secţiunea Baziaş) va fi în creștere (4100 m3/s).**

În aval de Porţile de Fier debitele vor fi în creștere pe sectorul Gruia – Vadu Oii și relativ staționare pe sectorul Brăila – Tulcea.

**2.** **Situaţia meteorologică în intervalul 02.10.2020, ora 09.00 –03.10.2020, ora 06.00**

**ÎN ŢARĂ**

Vremea s-a încălzit semnificativ în cea mai mare parte țării, devenind caldă pentru această perioadă, excepție făcând zona montană și Maramureșul, unde a fost normală termic. Cerul a fost variabil, cu înnorări în prima parte a zilei în regiunile vestice, centrale și nordice, astfel încât a plouat slab în Maramureș, local în Transilvania și izolat în Crișana și la munte. Vântul a suflat slab și moderat, cu unele intensificări în a doua parte a nopții în regiunile vestice și în zona montană înaltă. Temperaturile maxime s-au încadrat între 16 grade la Ocna Șugatag și Toplița și 28 de grade la Zimnicea, Bechet și Calafat, iar la ora 06.00 se înregistrau valori termice cuprinse între 5 grade la Miercurea Ciuc și Sfântu Gheorghe (Covasna) și 21 de grade la Sulina. Ieri dimineață și în ultimele ore ale intervalului izolat s-a semnalat ceață.

***Observații:*** *în intervalul de diagnoză a fost emisă o atenționare cod galben pentru fenomene meteorologice periculoase imediate, de SRPV Sibiu.*

**LA BUCUREŞTI**

Vremea s-a încălzit semnificativ față de ziua precedentă, devenind caldă pentru această perioadă. Cerul a fost variabil, iar vântul a suflat slab și moderat. Temperatura maximă a fost de 26 de grade la Filaret și 25 de grade la Băneasa și Afumați, iar la ora 06.00 se înregistrau 11 grade la Afumați și Băneasa și 12 grade la Filaret.

**3. Prognoza meteorologică în intervalul 03.10.2020, ora 09.00 –04.10.2020, ora 09.00**

**ÎN ŢARĂ**

Vremea va continua să se încălzească, astfel încât valorile termice se vor situa cu mult peste mediile climatologice specifice datei în cea mai mare parte a țării. Cerul va fi variabil și doar spre sfârșitul intervalului, în extremitatea de vest și nord-vest a teritoriului, vor fi înnorări și izolat averse și descărcări electrice. Temporar vântul va avea

intensificări la munte, îndeosebi la altitudini mari, cu rafale de peste 80...90 km/h în jumătatea vestică a Carpaților Meridionali și în Munții Banatului, iar la viteze mai mici, în general între 45 și 55 km/h, local în vest, nord-vest și est. Temperaturile maxime se vor încadra între 22 și 29 de grade, iar cele minime vor fi cuprinse, în marea lor majoritate,

între 9 și 19 grade, mai ridicate în Dealurile de Vest, dar și mai scăzute în depresiuni, spre 3 grade. Dimineața și noaptea, pe arii restrânse se va forma ceață.

**LA BUCUREŞTI**

Vremea va continua să se încălzească, astfel încât valorile termice se vor situa cu mult peste cele caracteristice datei. Cerul va fi variabil, iar vântul va sufla slab și moderat. Temperatura maximă se va situa în jurul valorii de 28 de grade, iar cea minimă va fi de 12...15 grade. Dimineața și noaptea vor fi condiții de ceață.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

***Administrația Națională Apele Române*** informează că în urma unei sesizări telefonice din 02.10.2020, ora 10:15, reprezentanţii S.G.A. Braşov, G.N.M.-C.J. Braşov şi SC Viromet SA s-au deplasat la conducta de evacuare în râul Olt, aparţinând SC Viromet SA, din localitatea Victoria, judeţul Braşov. S-a constatat prezenţa unei spume pe suprafaţa apei râului Olt. Nu s-a înregistrat mortalitate piscicolă. S-au prelevat probe de apă din râul Olt (din secțiunile amonte și aval conductă de evacuare), precum și din conducta de evacuare aparținând SC Viromet SA Victoria.

Se va reveni cu rezultatele analizelor probelor de apă recoltate.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 01.10.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

***Agenţia pentru Protecţia Mediului Timiş*** şi ***Garda Naţională de Mediu – Comisariatul Judeţean Timiş*** informează că la 02.10.2020, în jurul orei 11:27, o autocisternă încărcată cu bitum în stare lichidă, care circula pe DJ 693B, a ieşit în afara părţii carosabile şi s-a răsturnat în apropierea localităţii Stamora Română, judeţul Timiş. S-au înregistrat scurgeri de bitum, fiind afectată o suprafaţă de aproximativ 15 mp din rigola de pământ adiacentă carosabilului. I.S.U. Banat a intervenit cu 4 autospeciale de stingere, descarcerare şi SMURD. După circa două ore, personalul I.S.U. Banat a reuşit să obtureze orificiul prin care se scurgea bitumul. Suprafaţa afectată a fost delimitată şi acoperită cu material absorbant (nisip). Se vor lua măsuri de transvazare a bitumului şi de ecologizare a perimetrului afectat de incident.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 01.10.2020-02.10.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

Nu au fost semnalate evenimente deosebite.

DIRECȚIA DE COMUNICARE, TRANSPARENȚĂ ȘI IT